Grupė ataskaitoje rašo, kad didžiausias „Eurostars“ uždavinys ir toliau lieka sinchronizuoti finansavimą, nors šis tas jau pagerėjo. Kai kuriais atvejais dalyvaujančios MVĮ susidūrė su dideliais sunkumais dėl ilgos sutarties sudarymo trukmės. Be to, kai kurios nacionalinės finansavimo įstaigos kelia lygiagrečius paraiškų teikimo ir vertinimo reikalavimus ir nustato dvigubo atsiskaitymo prievoles.

Be to, „Eurostars“ padėjo MVĮ išsikovoti stipresnes pozicijas EUREKA tinkle ir gerokai išryškino jų indėlį didinant Europos konkurencingumą ir novatoriškumą. Todėl „Eurostars“ padarė didelį ilgalaikį teigiamą poveikį EUREKA tinklui.

EUREKA aukšto lygio grupė reguliariai svarsto įvairius „Eurostars“ sėkmei svarbius klausimus, tačiau ne visada randa konsensusą dėl veiksmų arba ne visada sutaria dėl visoms šalims privalomų taisyklių. Intensyviai analizuotas ir diskutuotas finansavimo sinchronizavimas ir derėjimas, tinkamumo taisyklės ir nacionalinių biudžetų adekvatumas. Makarow grupė mano, kad reikia padidinti aukšto lygio grupės atsakomybę už „Eurostars“ ir suaktyvinti jos dalyvavimą. Tai labai svarbu norint pagerinti sinchronizavimą ir derėjimą. Be to, nacionalinės finansavimo įstaigos menkai dalyvauja valdymo struktūroje; siekiant didesnio sinchronizavimo ir derėjimo jas reikėtų įtraukti labiau.

Makarow grupė nurodo, kad, dalyvaujančių MVĮ ir „Eurostars“ valdymo ir administracinių organų nuomone, programa atitinka tikslinės grupės poreikius ir tikslus. Tokios strateginės atitikties rodikliu laikoma didelė programos paklausa tarp MVĮ. Beveik visos dalyvaujančios MVĮ planuoja vėl teikti paraišką pagal „Eurostars“, nes ji atitinka jų poreikius ir tikslus. MTTP vykdančios MVĮ sudaro didžiąją daugumą „Eurostars“ dalyvių; joms skirta maždaug 75 proc. finansavimo. Be to, programa sėkmingai pritraukė naujų įmonių, mažųjų įmonių ir mikroįmonių.

Siekdama išsiaiškinti „Eurostars“ poveikio mastą, Makarow grupė parengė ekonometrinį priešingos padėties poveikio vertinimą. Ekonometriniame tyrime dėmesys pirmiausia kreiptas į darbo vietų kūrimą dalyvaujančiose MVĮ ir novatorišką veiklą, matuojamą patentų paraiškomis. Renkant duomenis EUREKA sekretoriato MVĮ paraiškų duomenis reikėjo palyginti su Bureau van Dijk Amadeus duomenų baze, iš kurios gauti užimtumo skaičių duomenys. Be to, EUREKA sekretoriato MVĮ paraiškų duomenys palyginti su Europos patentų biuro pasauline patentų statistinių duomenų baze. Taip buvo sukaupta duomenų bazė, į kurią pateko informacija apie pareiškėjus ir laikinės sekos duomenys apie užimtumą ir patentų paraiškas, leidžiantys apskaičiuoti ekonometrinį poveikį.

12)Sekretoriatas, aukšto lygio grupė ir nacionalinės finansavimo įstaigos turėtų sutarti, kad po 2016 m. pavasario termino ir vėliau dėl bent pusės projektų nacionalinės finansavimo įstaigos ir programos dalyvio dotacijos susitarimai bus pasirašyti per 210 dienų nuo paraiškos pateikimo termino. 90 proc. projektų atveju visi dotacijos susitarimai turėtų būti pasirašyti per metus nuo paraiškos pateikimo termino.

2)Sekretoriatas turėtų iki 4–5 mėnesių sutrumpinti laiką nuo paraiškos pateikimo (termino datos) iki įvertinimo, kad nacionaliniai koordinatoriai ir pareiškėjai su centrinio vertinimo rezultatais galėtų susipažinti ne vėliau kaip per penkis mėnesius (150 dienų). Kiekviena nacionalinė finansavimo įstaiga turi pasirašyti finansavimo sutartis per 2–3 mėnesius. Rekomenduojama, kad EUREKA sekretoriatas kartu su aukšto lygio grupės pirmininku ir nacionalinių finansavimo įstaigų vadovais persvarstytų programos valdymų procesus tų nacionalinių finansavimo įstaigų, kurioms kyla grėsmė nesilaikyti termino, ir susitartų su jais dėl priemonių procesui sutrumpinti.

4)Sekretoriatas, glaudžiai bendradarbiaudamas su nacionaliniais projektų koordinatoriais, turėtų užtikrinti darnesnį techninių ekspertų geografinį pasiskirstymą. Taip pat reikėtų pasistengti pasiekti lyčių pusiausvyrą. Be to, sekretoriatas turėtų į rezervo sąrašą įtraukti techninių ekspertų, kurie tinkamai išmano rinkas.

Komisija sutinka su šiuo vertinimu ir rekomendacija, kad aukšto lygio grupė turėtų priimti sprendimus laikydamasi SMART modelio (konkretu, pamatuojama, pasiekiama, aktualu ir pagal grafiką) (8 rekomendacija). Vienas konkretus tokio modelio taikymo pavyzdys yra 9 rekomendacija iki pirmojo 2016 m. termino panaikinti lygiagrečius paraiškų pateikimo ir vertinimo ir dvigubo atsiskaitymo reikalavimus. Komisija visiškai pritaria šiai rekomendacijai.

Makarow grupė taip pat labai ragina EUREKA aukšto lygio grupę sutarti dėl minimalios finansavimo taisyklių, kurios turi būti suderintos, apimties (27 rekomendacija). Grupė mano, kad tai turėtų būti atlikta iki pirmojo 2016 m. termino. Komisijos nuomone, vis dar reikia tobulinti aspektus, susijusius su nacionalinių finansavimo normų ir finansavimo taisyklių derinimu. Todėl Komisija visiškai sutinka su šia rekomendacija.

4.4.Valdymas ir operacijos

Sutarties sudarymo trukmė ir jos skirtumai dalyvaujančiose šalyse buvo aptarti tarpinio vertinimo dokumente, ir juos taip pat nagrinėjo Makarow grupė.

Sutarties sudarymo trukmę lemia du veiksniai. Pirma, centrinį vertinimą atlieka ir koordinuoja EUREKA sekretoriatas. Antra, finansavimas skiriamas ir dėl sutarties deramasi nacionaliniu lygmeniu. Ir tarpinio vertinimo autoriai, ir Makarow grupė priėjo prie išvados, kad centrinio vertinimo kokybė pakankamai gera ir jis vyksta sklandžiai.

Tačiau sutarties sudarymo trukmei sumažinti Makarow grupė rekomendavo keletą konkrečių priemonių abiem lygmenimis (plg. nurodytąsias 14, 15 ir 16 rekomendacijas). Komisija sutinka su šiomis rekomendacijomis, tačiau akivaizdu, kad pagrindinė problema – didžiuliai nacionalinio lygmens skirtumai. Komisija mano, kad EUREKA aukšto lygio grupė ir sekretoriatas ir nacionalinės finansavimo įstaigos turėtų šių skirtumų mažinimą laikyti prioritetine užduotimi.

Makarow grupė taip pat rekomenduoja Komisijai svarstyti galimybę sustabdyti dotacijų finansavimą bet kuriam „Eurostars“ projektui, kurio visi dotacijų susitarimai nebuvo pasirašyti per metus nuo paraiškos pateikimo termino (nurodytoji 17 rekomendacija).

Budapešto dokumente teigiama, kad įgyvendindamos „Eurostars-2“ nacionalinės finansavimo įstaigos „turi siekti 7 mėnesių sutarties sudarymo po paraiškos pateikimo termino trukmės, jei įmanoma – dar trumpesnės“. 2014 m. „Eurostars-2“ sprendime užsibrėžta didinti viešojo finansavimo veiksmingumą „vienodinant, derinant ir sinchronizuojant dalyvaujančiųjų valstybių nacionalinius finansavimo mechanizmus“ (3 straipsnis). Be to, sprendime aiškiai nurodyta, kad Sąjungos finansinis įnašas skiriamas su sąlyga, kad dalyvaujančios šalys įrodo, kad yra pasirengusios „Eurostars-2“ programai pagal 3 straipsnyje nurodytus tikslus. Tos pačios nuostatos turi būti įtrauktos į dvišalius EUREKA sekretoriato ir nacionalinių finansavimo institucijų pasirašytus susitarimus. Į tokius dvišalius susitarimus „įtraukiamos taisyklės, kuriomis reglamentuojamas Sąjungos įnašo pervedimas ir būtinieji veiklos tikslai bei nacionaliniai laipsniški tarpiniai tikslai, kad būtų toliau integruojamos ir sinchronizuojamos nacionalinės programos, įskaitant trumpesnį dotacijos skyrimo laiką pagal Reglamentą (ES, Euratomas) Nr. 996/2012 ir Reglamentą (ES) Nr. 1290/2013“ (I priedo 11 dalis). „Horizonto 2020“ reglamente taip pat yra aiškių taisyklių dėl sutarties sudarymo trukmės: pareiškėjai turi būti informuoti apie jų paraiškų mokslinio vertinimo rezultatus per penkis mėnesius, o dotacijų susitarimai turi būti pasirašyti arba apie sprendimus dėl dotacijos turi būti pranešta per tris mėnesius nuo pareiškėjų, kuriems suteikta dotacija, informavimo datos. Todėl Komisija visiškai pritaria Makarow grupės 17 rekomendacijai ir ragina dalyvaujančiąsias šalis laikytis savo įsipareigojimo sutrumpinti sutarties sudarymo trukmę.

Makarow grupė taip pat pateikė keletą rekomendacijų dėl EUREKA sekretoriato duomenų bazės, įskaitant rekomendacijas dėl duomenų rinkimo ir įkėlimo į duomenų bazę būdų (plg. nurodytąsias 19–24 rekomendacijas).

Komisija sutinka, kad EUREKA sekretoriatas turėtų patobulinti paraiškų procesą ir duomenų bazę. Formos, kurias turi užpildyti pareiškėjai, turi būti kuo logiškesnės ir suprantamesnės. Laukeliuose, kuriuos reikia užpildyti skaičiais, reikėtų įdiegti logines patikras, kurios sumažintų klaidingų verčių suvedimo galimybę. Reikėtų įdiegti vienodą terminijos vartoseną tiek formose, tiek naudotojams skirtose gairėse. Technologijų teritorijos klasifikacija turėtų atitikti ES ekonominės veiklos rūšių statistinį klasifikatorių (NACE Rev.2), kad būtų sudarytas bendras pagrindas palyginamuoju būdu įvertinti skirtingas ES finansavimo sistemas.

4.5.Universitetų ir viešųjų mokslinių tyrimų organizacijų vaidmuo

Makarow grupė rekomenduoja, kad universitetų ir viešųjų mokslinių tyrimų organizacijų finansavimas turėtų būti suderintas, kad jie dalyvautų kaip partneriai, o ne tik kaip subrangovai (plg. 27 rekomendaciją).

Komisija supranta, kad ši rekomendacija reiškia, kad projekte ar konsorciume galėtų dalyvauti, pavyzdžiui, MVĮ iš vienos šalies, universitetas iš kitos šalies ir viešoji mokslinių tyrimų organizacija iš trečios šalies. Komisija mano, kad tokiu atveju universitetai ir viešosios mokslinių tyrimų organizacijos „Eurostars“ projektuose veikiausiai įgis svarbesnį vaidmenį ir gaus didesnę biudžeto dalį.

Sprendime „Eurostars“ nustatyta, kad pagrindinė „Eurostars“ veikla – MTTP veikla, kurią vykdo viena ar daugiau MTTP vykdančių MVĮ. Nors universitetai, viešosios mokslinių tyrimų organizacijos ir didelės įmonės taip pat gali dalyvauti programoje, „Eurostars“ tikslinė grupė aiškiai yra MTTP vykdančios MVĮ.

Tačiau „Horizonte 2020“ daug lėšų numatyta žinių trikampio (aukštojo mokslo, mokslinių tyrimų ir verslo) dalyvius siejančiam Europos vidaus bendradarbiavimui mokslinių tyrimų srityje pagal programą „Marie Skłodowska-Curie veiksmai“ ir per Europos inovacijos ir technologijos institutą.

Todėl šiai rekomendacijai Komisija nepritaria.

5.Išvada

Programa „Eurostars“ pasiekta gerų rezultatų: MTTP vykdančių MVĮ augimas paspartėjo, o jų novatoriška veikla suintensyvėjo. Galutinis vertinimas įrodo, kad „Eurostars“ yra reikalinga ir kad tikslinė grupė ja naudojasi.

Tačiau Komisija sutinka su Makarow grupe, kad svarbiausias „Eurostars“ iššūkis – sinchronizuoti finansavimą ir suderinti finansavimo taisykles. Todėl, nors pasiekta tam tikra pažanga, siekiant ilgalaikio programos efektyvumo būtina, kad EUREKA aukšto lygio grupė, EUREKA sekretoriatas ir nacionalinės finansavimo įstaigos, įgyvendindamos „Eurostars“ programą, labiau stengtųsi paspartinti sinchronizavimą ir derinimą.